Lycée technique de Bonnevoie
De Lycée technique de Bonnevoie, kuerz LTB, ass eng ëffentlech lëtzebuergesch Secondaires– an Héichschoul an der Stad Lëtzebuerg, déi am Quartier Bouneweg-Süd läit.

Historique 
Den 19. Dezember 1953 ass d'Gesetz iwwer d'Beruffsausbildung a Kraaft getrueden. Op Basis vun deem Gesetz ass mam Arrêté ministériel vum 5. Mäerz 1975 um Verluerekascht an der Stad eng Annexe vum Centre d'enseignement professionnel de Luxembourg, der Stater Beruffsschoul, an d'Liewe geruff ginn. Dës Annexe gouf an de Gebaier (Villa Hartmann) vun der Asbl Institut Sainte-Marie – tëscht der Rue Émile-Mayrisch an dem Boulevard Général Patton – installéiert. D'Haushaltsschoul (École professionnelle et ménagère Ste-Marie) déi bis dohin do bestanen huet, gouf an d'Annexe vun der Beruffsschoul integréiert. 398 Schüler an 48 Léierpersoune waren uganks an der Annexe. De Lëtzebuerger Staat hat d'Gebaier am Ufank gelount, huet se awer duerno kaaft, deelweis ëmgeännert an erweidert.

Iwwer d'Joren huet sech erausgestallt, datt déi Infrastrukturen net adaptéiert waren, fir eng ëmmer méi grouss Zuel vu Schüler ënnerzekréien.

Duerch e Gesetz vum 2. Dezember 1983 gouf e fënneften technesche Lycée um Territoire vun der Gemeng Lëtzebuerg an d'Liewe geruff, dee mam groussherzogleche Reglement vum 15. Februar 1984 den Numm « Lycée technique de Bonnevoie » krut.

D'Regierung krut duerch d'Gesetz vum 22. Juni 1984 d'Erlabnes fir en technesche Lycée zu Bouneweg ze bauen. D'Pläng, déi an engem Concours zeréckgehale goufen, waren déi vum Atelier a + u (Edmond Decker, Martin Lammar, René Massard).

D'Gebai huet 40 Klassesäll, plus aacht fir spezialiséiert Coursen (Daktylographie, Physik, Biologie, Informatik), eng Dosen Ateliere fir d'praktesch Ausbildung (Mechanik, Elektrotechnik, Bitzen, Kachen, e Restaurant, eng Bäckerei an eng Metzlerei, souwéi eng Sportshal.

Mat der Rentrée 1989/90 hunn d'Coursen am Gebai an der Kierfechtstrooss ugefaangen. Den … 1989 gouf d'Gebai, dat 1,015 Milliarde Lëtzebuerger Frang kascht huet, ageweit.

Virum Gebai gouf eng Monumentalskulptur vum Jeannot Bewing, YBGA genannt, installéiert.

Formatiounen 
Am LTB kann ee follgend Formatioune maachen:

Enseignement général 

 Ënnescht Klassen: Classes de la voie d'orientation (7G, 6G, 5G, 5AD), Classes de la voie de préparation (7P, 6P, 5P, CIP), Classe d'accueil (7ACCU), Classe d'intégration pour jeunes adultes (CLIJAA)
 Iewescht Klassen: Section administrative et commerciale, Section ingénierie, Section sciences sociales

Enseignement général 
Diplôme de technicien (DT), Diplôme d'aptitude professionnelle (DAP), Certificat de capacité professionnelle (CCP)

BTS 
Dessinateur et constructeur sur métal

Direkteren 
 Fred Sunnen
 Jean-Pierre Juttel (bis 2007)
 Jean-Marie Wirtgen (vun 2007 bis September 2017)
 Carole Theisen (zanter dem 10. November 2017)

Sous-Direkteren

fréier 
Jean-Marie Wirtgen
Georges Beck
Eugène Thill
Marc Bonvini
Carole Theisen (2012-2017)

aktuell 
Tessy Petro (zanter 2014)
Géraldine Haller (zanter 2015)
Pascale Strauss (zanter 2017)
Tom Raths (zanter Januar 2018)

Kuckt och 
 Secondairesschoulen zu Lëtzebuerg

Um Spaweck 
 
 Websäit vum Lycée technique de Bonnevoie

Schoulen an der Stad Lëtzebuerg
Bouneweg-Süd
Bauwierker 1989